張敬軒被學生「追債」 操肌着泳衣找數
歌手張敬軒去年承諾若當選「我最喜愛的男歌手」便會以泳衣示人作為答謝,但至今仍未兌現,近日他出席校園巡唱時,公開被學生「追數」,揚言已加緊操肌。同場的李幸倪則自爆,曾被音樂人狠批不應做歌手!
張敬軒、李幸倪(Gin Lee)、泳兒、黃明德、黎展峯及洪助昇日前出席校園巡唱,邀請中學生及低收入家庭欣賞,壓軸出場的軒仔除了獻唱外,更帶來小手信送給現場觀眾,他說:「今年我發行咗一款月曆,有我嘅玉照。」泳兒即時問他:「係咪着泳衣㗎?」勾起他曾許下着泳衣落區謝票的承諾,有觀眾趁機追數:「我想問吓你着泳衣條數幾時找?」全場大聲歡呼,軒仔笑說:「咁多人記得㗎咩?我話畀你聽,我操緊呀!」
有學生講到想做KOL,但父母想他找一份較踏實的工作,令他十分懊惱,Gin Lee分享自身經歷:「一個我好尊敬嘅音樂人同我講:『你唔應該做歌手,如果你要做歌手,就唔該廢咗你全身嘅武功,重新學過啦!』我傷心咗好幾日,我畀個時限自己,如果試咗好一段時間都唔得,就要諗一諗呢條路係咪啱自己呢?」另外,有學生揚言經常被誤會「好寸」,泳兒即說:「好似講緊我咁嘅?」自爆入行初期也被誤會難相處。
供洪嘉豪讀書
另外,軒仔前晚擔任歌手洪嘉豪的尾場演唱會嘉賓,並豪送厚禮:「既然你話我似你哥哥,做哥哥就梗係要供書教學,所以我幫你安排咗個學位!」隨即送上美國知名音樂學院Berklee College of Music一年音樂線上課程,他解釋:「喺我人生之中,最大遺憾係冇好好讀書,讀唔到大學或者一啲我鍾意嘅藝術課程,平面設計呀咁,所以我幫你報讀咗……呢間學院嘅Online課程。」洪嘉豪又驚又喜,揚言會努力,不令軒仔失望。